

**HR**

**14. sastanak – 1. ožujka 2021. – Bruxelles**

**ZAJEDNIČKA DEKLARACIJA**

Zajednički savjetodavni odbor civilnog društva EU-a i Crne Gore (ZSO) jedno je od tijela osnovanih u okviru Sporazuma o stabilizaciji i pridruživanju sklopljenog između Europske unije i Crne Gore. On omogućuje organizacijama civilnog društva obiju strana da prate napredak Crne Gore prema članstvu u Europskoj uniji i usvoje preporuke upućene Vladi Crne Gore i institucijama EU-a.

ZSO se sastoji od 12 članova i članica, po šest sa svake strane, koji predstavljaju EGSO i crnogorsko civilno društvo. U tekućem mandatu (2020. – 2023.) supredsjednici ZSO-a su **Andrej Zorko**, član EGSO-a i izvršni tajnik Upravnog odbora Saveza slobodnih sindikata Slovenije, i **Pavle D. Radovanović**, potpredsjednik Privredne komore Crne Gore.

Sastanak je održan virtualno. ZSO je raspravljao o aktualnim odnosima EU-a i Crne Gore, pregovorima o pristupnom procesu s EU-om, odgovoru na pandemiju bolesti COVID-19 i njezinim posljedicama te stanju civilnog društva u Crnoj Gori.

# **Aktualni odnosi EU-a i Crne Gore i proces pristupanja**

## Članovi i članice ZSO-a izrazili su zadovoljstvo zbog toga što je prema rezultatima nedavnog ispitivanja javnog mnijenja[[1]](#footnote-1) podrška građana Crne Gore članstvu u Europskoj uniji u značajnom porastu (74,8 % u odnosu na 66 % godinu ranije), a bolja budućnost i poboljšani životni standard prva su asocijacija kada se spomene EU. Građani prepoznaju EU kao najvećeg stranog financijskog donatora u Crnoj Gori, ali i kao zajednicu s kojom bi Crna Gora trebala imati najjače političke, gospodarske i trgovinske veze, i šalju snažnu poruku svim relevantnim nacionalnim dionicima da od njih očekuju da surađuju i premoste međusobne razlike kako bi Crna Gora mogla provesti vitalne reforme i izboriti svoje mjesto u EU-u. Prema spomenutoj anketi, građani smatraju da su raširena korupcija, gospodarska situacija i rašireni organizirani kriminal najveće prepreke članstvu Crne Gore u EU-u. Jedno drugo političko ispitivanje javnog mnijenja[[2]](#footnote-2) pokazalo je da većina crnogorskog stanovništva podržava članstvo u EU-u (54 % za, 24 % protiv i 22 % suzdržanih), ali da je ta podrška u očitom padu.

## ZSO pozdravlja službeno otvaranje pregovora o poglavlju 8. (politika tržišnog natjecanja), posljednjem poglavlju koje se pregledava u postupku pristupanja Crne Gore EU-u. Ponovno ukazuje na znatne preostale izazove u poglavljima o vladavini prava (23. i 24.) i na činjenicu da bi crnogorske vlasti trebale prvenstveno usmjeriti na područja vladavine prava, slobode medija i borbe protiv organiziranog kriminala i korupcije te u njima ostvariti opipljive rezultate unapređivanjem reformi koje su već na dobrom putu, a ne ih poništavati. Potiče novu crnogorsku Vladu da uloži sve potrebne napore u ispunjavanje mjerila za zatvaranje poglavlja, a posebice privremenih mjerila za poglavlja o vladavini prava.

## ZSO izražava zadovoljstvo što su parlamentarni i lokalni izbori održani 30. kolovoza 2020. provedeni u cjelini transparentno i učinkovito, s posebno visokom izlaznošću od 76 %. Poziva crnogorske vlasti da pažljivo prouče zaključke OESS-a i Ureda za demokratske institucije i ljudska prava (ODIHR), riješe sva neriješena pitanja povezana s izborima, kao što je sprječavanje različitih oblika zlouporabe državnih resursa i pritisaka s ciljem utjecanja na volju birača, te da ubrzaju napore u ispunjavanju svih preporuka ODIHR-a kako bi se dodatno poboljšalo provođenje izbora u Crnoj Gori[[3]](#footnote-3). Članovi i članice ZSO-a smatraju da su ti izbori, uključujući mirno prenošenje vlasti i pojedine izazove u pogledu kohabitacije Vlade i predsjednika, bili važan i ohrabrujući korak naprijed u sazrijevanju crnogorskog sustava vlasti. Pozdravili su i uspostavu Savjeta za kontrolu biračkog spiska, međusektorskog tijela koji je osnovala Vlada Crne Gore, i Savjeta za transparentnost, koji je osnovalo Ministarstvo unutrašnjih poslova. Oba tijela uključuju predstavnike organizacija civilnog društva i u predstojećim će mjesecima raditi na analizi zakonodavstva i prijedlozima za njegovo poboljšanje te provjeravati popis birača.

## Članovi i članice ZSO-a pozdravljaju činjenicu da se novoformirana Vlada obvezala na očuvanje vanjskopolitičkih obveza Crne Gore kao članice NATO-a i zemlje kandidatkinje za članstvo u EU-u i da je obećala snažno se zalagati za borbu protiv korupcije i organiziranog kriminala. ZSO pozdravlja proglašeni cilj Vlade da poveća transparentnost, poduzme odlučne korake u borbi protiv korupcije i organiziranog kriminala i podrži parlament u izbornim reformama. ZSO ističe da aktualna reforma pravosuđa, tužiteljstva, policije i obavještajne službe mora biti u skladu s obvezama preuzetim u okviru pregovora o pristupanju EU-u i s preporukama GRECO-a[[4]](#footnote-4).

## ZSO ponavlja da je za bolju suradnju u upravljanju važan djelotvoran i uključiv dijalog unutar funkcionalnih demokratskih institucija i među državnim institucijama. Ističe ključnu ulogu koju bi parlament trebao imati u očuvanju vladavine prava na institucionalnoj razini, među ostalim nadzirući Vladu. ZSO poziva crnogorske vlasti da pokretanjem produktivne i konstruktivne javne rasprave s građanima svakodnevno povećavaju njihovo znanje, zanimanje i povjerenje u pogledu primjene načela vladavine prava. ZSO sa zanimanjem iščekuje rezultate tekućeg ocjenjivanja koje Europski revizorski sud provodi o djelotvornosti mjera EU-a za pružanje potpore vladavini prava na zapadnom Balkanu.

## ZSO pozdravlja izvješće Europske komisije za Crnu Goru za 2020. i poziva crnogorske vlasti da pažljivo analiziraju njegov sadržaj i utvrde jasan plan za svoje buduće djelovanje. ZSO se slaže s analizama napretka Crne Gore na pretpristupnom putu i sa zabrinutošću primjećuje da je u rješavanju pitanja povezanih s vladavinom prava, reformom pravosuđa i javne uprave, borbom protiv korupcije i organiziranog kriminala, ekonomskim kriterijima i općenitom sposobnošću Crne Gore da preuzme članske obveze zabilježen tek ograničen ili djelomičan napredak, dok u području slobode izražavanja nije zabilježen nikakav napredak.

## ZSO poziva europske institucije i države članice da nastave podupirati politiku proširenja EU-a i u tom pogledu njegovi članovi i članice pozdravljaju tri važne komunikacije Komisije iz 2020. (o revidiranoj metodologiji proširenja, politici proširenja EU-a i sveobuhvatnom gospodarskom i investicijskom planu za zapadni Balkan)[[5]](#footnote-5). Nadalje, poziva sadašnje portugalsko i predstojeće slovensko predsjedništvo Vijeća EU-a da nastave davati snažniji poticaj procesu proširenja i da što prije održe sastanke u okviru dijaloga sa Crnom Gorom kako bi se raspravilo o daljnjim koracima koje treba poduzeti u skladu s revidiranom metodologijom proširenja. ZSO se nada da će sva buduća predsjedništva EU-a imati sličan pristup i inicijative jer je za vjerodostojnost EU-a presudno dokazati njegovu predanost procesu proširenja.

## ZSO pozdravlja činjenicu da su crnogorske vlasti prihvatile revidiranu metodologiju proširenja i potiče ih da nastave ulagati napore i predano raditi na ostvarenju europske budućnosti Crne Gore i da jasno pokažu snažnu političku volju za ubrzanje reformi, posebno u pogledu klastera temeljnih pitanja. Vladavina prava i poštovanje ljudskih prava središnje su vrijednosti na kojima je utemeljen EU i okosnica procesa proširenja i procesa stabilizacije i pridruživanja te stoga ZSO izražava zadovoljstvo što se u revidiranoj metodologiji proširenja poseban naglasak stavlja na klaster temeljnih pitanja. ZSO podsjeća da će napredak u pogledu klastera temeljnih pitanja utjecati na sveukupni ritam pregovora i naglašava ključnu ulogu civilnog društva u njegovoj provedbi.

## ZSO podržava predloženi gospodarski i investicijski plan, među ostalim stvaranje zajedničkog regionalnog tržišta i pripadajućeg zelenog programa, jer su napori u pogledu gospodarskog restrukturiranja i ulaganja u održivi razvoj, povezivost, energiju i digitalnu transformaciju iznimno važni za regiju. Međutim, ističe da se tim procesom moraju osigurati zeleni gospodarski rast i blagostanje te socijalna sigurnost građana Crne Gore i da on zaista mora koristiti građanima.

## Članovi i članice ZSO-a ponovno ističu da se poboljšano poslovno okruženje i održivi gospodarski rast mogu postići samo osiguravanjem stabilnog regulatornog okvira, učinkovitom provedbom vladavine prava i odlučnim rješavanjem pitanja korupcije (kako na lokalnoj tako i na nacionalnoj razini), neformalnog gospodarstva i selektivnog djelovanja državnih tijela i institucija.

## ZSO pozdravlja inicijative usmjerene na regionalnu suradnju i stvaranje regionalnog gospodarskog područja na zapadnom Balkanu, kao što je akcijski plan za zajedničko regionalno tržište. ZSO pozdravlja inicijativu za uspostavu zelenih traka tijekom pandemije bolesti COVID-19 kao uspješan primjer suradnje kojim se regija motivira na pokretanje novih regionalnih inicijativa usmjerenih na približavanje zapadnog Balkana unutarnjem tržištu EU-a. Također potiče Komorski investicioni forum zapadnog Balkana (WB6 CIF)[[6]](#footnote-6) da nastavi raditi na uspostavi zelenih traka na glavnim graničnim prijelazima između EU-a i šest zemalja zapadnog Balkana i time omogući brže kretanje robe, što je u interesu i regionalnih poduzeća i poduzeća iz EU-a.

## ZSO potiče crnogorske vlasti da poduzmu konkretne mjere u borbi protiv organiziranog kriminala i korupcije, kao i svih slučajeva diskriminacije. Naglašava potrebu da pravosudne institucije i neovisna tijela (poput Agencije za sprečavanje korupcije, Državne revizorske institucije, Agencije za elektronske medije, Ureda ombudsmana, Agencije za zaštitu ličnih podataka i slobodan pristup informacijama itd.) budu potpuno operativni, stručni i da ne budu izloženi bilo kakvim oblicima političkog pritiska te poziva crnogorske vlasti da stvore uvjete za njihovo snažno, autonomno i objektivno funkcioniranje. Imenovanja u ta tijela i mjere koje ona poduzimaju moraju biti transparentni, potpuno nepristrani i temeljiti se na jasnim kriterijima dogovorenima s civilnim društvom i stručnjacima tijekom postupka savjetovanja.

## ZSO naglašava da tamo gdje politika ima prednost nad propisima ne postoji vladavina prava. Ističe da sva imenovanja trebaju biti depolitizirana, transparentna i u skladu s dobro utvrđenim kriterijima i javnim natječajem kako bi se na radna mjesta zaposlili najbolji kandidati. Treba izbjegavati usku isprepletenost političkih stranaka i uprave koja dovodi do nepotizma i klijentelizma.

## Akcijski plan za poglavlje 23. (pravosuđe i temeljna prava), koji uključuje i mjere za borbu protiv korupcije kao jedini okvir koji postoji na nacionalnoj razini, zastario je, a samo je jednom ažuriran (2015.) od početka pregovora o pristupanju 2012. Budući da se radi o ključnim mehanizmima za praćenje napretka na ovom području, te planove treba revidirati. ZSO napominje da je Crna Gora postigla ograničen napredak u borbi protiv korupcije i da je dosadašnje rezultate potrebno dodatno poboljšati. Na lokalnoj razini postoji niz planova za borbu protiv korupcije, ali nema zadovoljavajućih alata za praćenje i procjenu, niti se na tom području ulažu dovoljni napori. Članovi i članice ZSO-a pozivaju Vladu da se nastavi boriti protiv korupcije i organiziranog kriminala na visokoj razini osiguravanjem nepristranosti, predanosti, profesionalnosti i neovisnosti pravosudnog sustava. ZSO pozdravlja nedavno imenovanje relevantnih predstavnika civilnog društva u novoosnovani Nacionalni savjet za borbu protiv korupcije na visokom nivou, ali ponavlja zahtjev crnogorskim vlastima da revidiraju pravni okvir kako bi omogućile slobodan pristup informacijama, bez nepotrebnih ograničenja.

## ZSO sa zabrinutošću primjećuje da je prema najnovijem izvješću o državama u tranziciji, koji je pripremila organizacija Freedom House i koji se bavi ljudskim pravima i promicanjem demokracije u svijetu, Crna Gora izgubila svoj položaj „djelomično konsolidirane demokracije”. Umjesto toga, zemlja je napravila korak unatrag i sada se nalazi u skupini prijelaznih ili „hibridnih režima”. Taj pojam podrazumijeva da su u Crnoj Gori demokratske institucije krhke te da postoje i značajni izazovi u obrani političkih prava i građanskih sloboda. ZSO poziva novu crnogorsku Vladu da preokrene taj trend.

## ZSO ponovno od crnogorskih vlasti i Europske komisije zahtijeva da osiguraju da sve relevantne informacije o postupku pristupanja (uključujući revidiranu metodologiju proširenja, izvješća o vanjskoj evaluaciji i stručne analize) i upotrebi sredstava EU-a budu pravodobno javno dostupne i tako omoguće crnogorskim građanima, novinarima, neovisnim stručnjacima i borcima za ljudska prava da sudjeluju u demokratskom nadzoru nad Vladinim procesima reforme.

## ZSO pozdravlja činjenicu da je Vlada Crne Gore usvojila Akcioni plan za ispunjavanje završnih mjerila u poglavlju 27. (okoliš i klimatske promjene). ZSO naglašava važnost pravilne provedbe pravne stečevine EU-a u ovom području, među ostalim u pogledu kvalitete zraka i potrebe za zelenim izvorima energije umjesto krutih fosilnih goriva.

# **Pandemija bolesti COVID-19 i njezine posljedice**

## Članovi i članice ZSO-a sa žaljenjem primjećuju da je Crna Gora teško pogođena pandemijom bolesti COVID-19 i da bilježi jednu od najviših stopa aktivnih slučajeva na 100 000 ljudi u Europi. ZSO ističe i razarajuće gospodarske posljedice pandemije, s obzirom na to da se 2020. predviđa smanjenje BDP-a Crne Gore za čak 14 %, uglavnom potaknuto gubicima u turističkom sektoru. Otprije visok javni dug još će više narasti jer projekcije ukazuju na rekordno visok deficit do 10 % BDP-a. Istraživanja[[7]](#footnote-7) pokazuju da 90 % poduzeća predviđa smanjenje dobiti u 2020. u odnosu na 2019., a više od 30 % ih predviđa gubitak veći od 60 %. Najbrži pad zabilježen je u uslužnom sektoru i među poduzećima u južnoj regiji, što je prilično razumljivo s obzirom na razvoj situacije u turizmu. Nezaposlenost je na kraju 2020. bila 30 % veća nego prethodne godine.

## ZSO naglašava važnost podrške koju je EU dosada pružio Crnoj Gori u kontekstu globalne pandemije bolesti COVID-19, uključujući 40,5 milijuna EUR u okviru ugovora o otpornosti proračunske potpore, što čini jedan dio od ukupno 53 milijuna EUR bespovratne pomoći koju je EU dodijelio Crnoj Gori za nabavu hitne medicinske opreme i za pomoć socijalno ugroženim osobama, poduzetnicima, poduzećima, zdravstvenom sektoru te ostalim sektorima koji su najteže pogođeni krizom uzrokovanom bolešću COVID-19. To nadopunjuje makrofinancijsku pomoć od 30 milijuna EUR koju je EU stavio na raspolaganje Crnoj Gori u listopadu 2020. ZSO poziva Vladu Crne Gore da ta sredstva raspodijeli na pošten i transparentan način zasnovan na kriterijima.

## Članovi i članice ZSO-a pozdravljaju to što je cijepljenje u Crnoj Gori nedavno konačno počelo i poziva EU i njegove države članice da joj, kao povlaštenom partneru, pomognu u hitnom cijepljenju kritičnog osoblja i najugroženijih skupina stanovništva. ZSO pozdravlja činjenicu da je Europska komisija u okviru inicijative COVAX i u skladu s IPA-om II donijela paket od 70 milijuna EUR kako bi partnerima sa zapadnog Balkana pomogla financirati pristup cjepivu protiv bolesti COVID-19 koje nabavljaju države članice EU-a i time Crnoj Gori omogućila da provede cijepljenje.

## ZSO ističe da crnogorske vlasti moraju izvući važne lekcije iz upravljanja dosad neviđenim okolnostima koje proizlaze iz pandemije bolesti COVID-19. Istodobno pohvaljuje činjenicu da je na početku krize većina političkih aktera pokazala visoku razinu zrelosti i osjećaja odgovornosti, zanemarujući političke podjele kako bi se zajednički i ujedinjeni suočili s izazovima, te da su bili ujedinjeni u stavu da se pandemijom neće koristiti za političke, stranačke ili bilo koje privatne i grupne interese. U duboko podijeljenom crnogorskom društvu javno bi zdravstvo trebalo biti kohezivni element i preduvjet za konsolidaciju povjerenja u izvršnu vlast i u zdravstveni sustav, koji bi trebalo depolitizirati.

##

## ZSO pozdravlja način na koji je Crna Gora odgovorila na utjecaj bolesti COVID-19 na gospodarstvo jer je Vlada trebala reagirati brzo i učinkovito kako bi zaštitila zdravlje stanovništva i ublažila gospodarske posljedice. Pozdravlja najnovije mjere potpore građanima i gospodarstvu koje je nova Vlada usvojila za prvo tromjesečje 2021., a koje obuhvaćaju mjere vrijedne 163 milijuna EUR namijenjene ranjivim skupinama stanovništva, gospodarskim subjektima za održavanje i povećanje razine zaposlenosti i likvidnosti te turističkom i poljoprivrednom sektoru. Članovi i članice ZSO-a izražavaju zadovoljstvo što su te mjere usvojene uzimajući u obzir prijedloge socijalnih partnera, kao što je obnovljeni (četvrti) prijedlog mjera za potporu gospodarstvu Unije poslodavaca Crne Gore. U cilju suzbijanja ozbiljne gospodarske krize, nova je Vlada 11. prosinca 2020. izdala euroobveznice u vrijednosti 750 milijuna EUR (16 % procijenjenog BDP-a). Međutim, postupak pozajmljivanja (ma koliko bio nužan) nije bio transparentan i proveden u skladu s uobičajenom procedurom izdavanja obveznica na međunarodnom tržištu. Treba povećati transparentnost, sudjelovanje dionika i kapacitet Vlade za provedbu nužnih gospodarskih reformi.

## ZSO ističe da bi gospodarski oporavak trebao biti jedan od glavnih prioriteta Vlade i da bi se oporavak trebao temeljiti na zelenoj i digitalnoj tranziciji. Crna Gora je uspostavila niz mjera potpore koje uključuju fiskalne instrumente i izravna plaćanja te mjere za očuvanje likvidnosti u privatnom sektoru[[8]](#footnote-8). Hitne mjere pomoći će u održavanju gospodarskih odnosa tijekom ograničenja kretanja i ključne su za omogućavanje postupne normalizacije poslovanja. Članovi i članice ZSO-a vjeruju da bi crnogorska Vlada u borbi protiv gospodarskih i društvenih posljedica trebala posebno podržati mala i srednja poduzeća. Mikropoduzeća i mala poduzeća u Crnoj Gori suočavaju se s najvećim poteškoćama u održavanju svog poslovanja. Tijekom pandemije nije poslovalo više od polovice mikropoduzeća i gotovo jedna trećina malih poduzeća.

## Članovi i članice ZSO-a pozivaju Vladu da usredotoči resurse na poboljšanje kvalitete bolničke opreme, osiguravanje odgovarajuće opskrbe lijekovima i smanjenje prenatrpanosti bolničkih odjela za akutne bolesti, kao i na povećanje plaća kako bi se potaklo zadržavanje bolničkog osoblja. Ističu da društvene i gospodarske posljedice pandemije bolesti COVID-19 posebno teško pogađaju ranjive skupine, a najavljene izmjene sustava socijalne zaštite (plaćanja od 50 do 100 EUR za različite kategorije) nisu dovoljne za nadoknadu gubitka sredstava za život zbog ograničenog kretanja, policijskog sata, gubitka zaposlenja i drugih redovitih izvora prihoda te rastućih troškova života. ZSO smatra da treba poduzeti posebne mjere za zaštitu određenih manjina, posebno Roma, Egipćana i osoba s invaliditetom, koje su neproporcionalno pogođene posljedicama pandemije, nemogućnošću pristupa, čak i osnovnoj zdravstvenoj zaštiti, diskriminacijom, šikaniranjem i negativnim stereotipima. Nedavno istraživanje pokazalo je da gotovo polovica (45,6 %) osoba s invaliditetom trpi negativne ekonomske posljedice pandemije COVID-a 19, odnosno da su im se smanjili prihodi ili povećali troškovi života, ili oboje, dok ih je 36,7 % prijavilo da su im troškovi porasli već u prvih nekoliko mjeseci nakon početka pandemije[[9]](#footnote-9).

## ZSO ističe da hitne mjere koje vlade poduzimaju protiv bolesti COVID-19 moraju biti privremene i vremenski ograničene te u skladu s načelima demokracije i vladavine prava. Potrebna je pažljiva mješavina kratkoročnih i dugoročnih mjera, i to mjera s kojima ljudi mogu živjeti, a da to ne dovede do pretjeranih gospodarskih, društvenih i psiholoških opterećenja. ZSO ističe da posebnu pozornost treba posvetiti brzom i potpunom uklanjanju svih neprimjereno ekspanzivnih izvršnih ovlasti, svih ograničenja građanskih prava i svakog sustavnog prikupljanja osobnih podataka nakon što neposredna kriza završi[[10]](#footnote-10).

## Članovi i članice ZSO-a smatraju da ograničenja demokratskih pravila i građanskih sloboda moraju biti proporcionalna te iznesena otvoreno i transparentno uz uključivanje što većeg broja političkih aktera. Ona usto moraju biti privremena, s jasnim uvjetima isteka. Sloboda govora i rad institucija, uključujući parlamenta i sudova, trebaju se zaštiti zakonitim postupanjem. ZSO ističe da bi se akterima civilnog društva trebali osigurati dodatni resursi kako bi se osiguralo kontinuirano praćenje stanja demokracije te daljnji nadzor Vladinih postupaka i neprimjerene zlouporabe ovlasti u izvanrednim situacijama.

## Članovi i članice ZSO-a preporučuju Europskoj komisiji da izda smjernice u suradnji s Vijećem Europe o tome a) koja su ograničenja demokracije i građanskih sloboda prihvatljiva i b) kako se može odrediti njihovo trajanje. Komisija bi trebala aktivno pratiti poduzete mjere i identificirati problematična ograničenja te o tome obavijestiti vlade i javnost.

## ZSO smatra da bi crnogorske vlasti trebale biti transparentnije i bolje informirati javnost o pandemiji bolesti COVID-19 kako bi izbjegle pojavu bilo kakvih lažnih informacija u javnosti. Uvjeren je da se protiv dezinformacija može boriti otvorenom i jasnom komunikacijom državnih institucija, prvenstveno stručnjaka, a ne uhićenjima. Represivnim mjerama opasnosti se ne izlažu mediji koji šire lažne vijesti, već neovisni i kritički mediji. Članovi i članice ZSO-a smatraju da se provođenje sigurnosnih mjera i ograničenja trebaju upotrebljavati oprezno te u kombinaciji s obrazovanjem i komunikacijom, a ne umjesto njih.

## ZSO čestita Crnoj Gori na donošenju novog Zakona o radu, u dobroj suradnji sa socijalnim partnerima, i njegovom stupanju na snagu 7. siječnja 2020. Prima na znanje da je Zakon o radu nedavno izmijenjen kako bi se rok za postizanje općeg kolektivnog ugovora produžio do 31. prosinca  2021.[[11]](#footnote-11) ZSO podsjeća Vladu da, u skladu s ustaljenom praksom, o svim daljnjim izmjenama Zakona o radu treba raspravljati sa Socijalnim savjetom i drugim dionicima. Članovi i članice ZSO-a traže od Vlade da se usredotoči na provedbu i nadzor Zakona o radu.

## ZSO je zabrinut zbog toga što je, prema MONSTAT-u, broj zaposlenih na kraju 2020. pao za gotovo 19 % u odnosu na isto razdoblje prošle godine, a najveće smanjenje zabilježeno je u sektoru maloprodaje. Podaci pokazuju da je 10 % anketiranih poduzeća otpustilo svoje radnike zbog krize izazvane COVID-om 19, dok ih je 90 % poduzeća uspjelo zadržati. Iz aspekta veličine poduzeća, u otpuštanju radnika predvodila su mala i srednja poduzeća (12 %). Sektori za koje se pokazalo da su otpustili veći udio radnika su restorani (15 %), hotelski i turistički sektor (13 %) te maloprodaja i prodaja (13 %)[[12]](#footnote-12). Članovi i članice ZSO-a zabrinuti su zbog mogućeg povećanja sive ekonomije tijekom pandemije bolesti COVID-19 i pozivaju crnogorske vlasti da udvostruče napore u borbi protiv te pojave.

# **Pregled stanja civilnog društva u Crnoj Gori**

## Članovi i članice ZSO-a žale što nakon izbijanja krize uzrokovane bolešću COVID-19 nije bilo koordinacije između organizacija civilnog društva i Vlade, što se odražava u činjenici da predstavnici organizacija civilnog društva nisu bili uključeni ni u jedno uspostavljeno krizno tijelo. Nadalje, organizacije civilnog društva nisu bile uključene u ekonomske poticaje koje je Vlada stavila na raspolaganje poduzećima tijekom pandemije. Zbog toga se mnoge organizacije civilnog društva suočavaju s velikom neizvjesnošću i postoji mogućnost da zbog krize uzrokovane bolešću COVID-19 neće moći nastaviti izvršavati svoje aktivnosti.

## Članovi i članice ZSO-a izražavaju nezadovoljstvo jer okruženje još uvijek u dovoljnoj mjeri ne pogoduje djelovanju civilnog društva zbog neprovođenja zakonodavnog okvira kojim se uređuje sudjelovanje u donošenju odluka i zbog kašnjenja u zakonom propisanoj dodjeli proračunskih sredstava za nevladine organizacije 2020. godine, čime se znatno komplicira njihov redovit rad i smanjuje postotak provedenih javnih politika. Naglašavaju presudnu ulogu koju organizacije civilnog društva vrše kroz svoje nadzorne aktivnosti i zagovaranje te osuđuju nedavnu eksploziju ekstremističke, mizogine i mržnjom ispunjene retorike usmjerene prema novinarima i novinarkama, aktivistima i aktivisticama, javnim osobama, pa čak i običnim građanima i građankama, posebno na društvenim mrežama.

## ZSO pohvaljuje uspostavu funkcionalnog mehanizma sufinanciranja projekata koje financira EU. Članovi i članice ZSO-a pozdravljaju činjenicu da je EU nedavno iz Instrumenta za civilno društvo i programa Media dodijelio ukupan iznos od 4 250 000 EUR kako bi podržao različite mjere za osnaživanje organizacija civilnog društva u Crnoj Gori i njihovo sudjelovanje u procesu integracije u EU, s ciljem jačanja uključivog građanskog sudjelovanja u postupcima javnih politika, kao i poboljšanja suradnje i dijaloga između civilnog društva i Vlade. Osim toga, pozivaju crnogorsku Vladu da omogući pristup sufinanciranju ne samo nevladinim organizacijama, već i socijalnim partnerima i drugim vrstama organizacija civilnog društva. ZSO ističe da lokalnim organizacijama civilnog društva treba dodijeliti dostatna financijska sredstva kako bi se poboljšala potrebna znanja i vještine u usporedbi s kapacitetima organizacija civilnog društva koje djeluju na nacionalnoj razini. Njihovo sustavno osnaživanje može se postići kontinuiranim ponovnim dodjeljivanjem sredstava i njihovom pravednom raspodjelom, ali i umrežavanjem i prijenosom znanja. Istovremeno, ZSO poziva Europsku komisiju da osigura posebna bespovratna sredstva za jačanje cjelokupnih kapaciteta reprezentativnih socijalnih partnera i drugih organizacija koje zastupaju radnike i poduzetnike.

## ZSO ponovno snažno naglašava važnost istinskog sudjelovanja neovisnih organizacija civilnog društva u svim aspektima oblikovanja politika i u pregovorima o pristupanju EU-u te ističe ulogu organizacija civilnog društva u poboljšanju cjelokupnog demokratskog okružja u Crnoj Gori. One bi trebale biti adekvatno zastupljene u ključnim institucijama i tijelima kao što su Savjet RTCG-a, Savjet Agencije za sprječavanje korupcije, Agencija za elektronske medije i Savjet Agencije za zaštitu ličnih podataka i slobodan pristup informacijama. Predstavnici organizacija civilnog društva trebali bi sudjelovati i u novom Savjetu za vladavinu prava. ZSO poziva Vladu da čim prije osnuje druga savjetodavna tijela s predstavnicima organiziranog civilnog društva, a posebice Savjet za prava osoba s hendikepom i Savjet za prava djeteta.

## ZSO ponavlja svoju zabrinutost u vezi sa slobodom izražavanja i okolinom u kojoj djeluju crnogorski mediji, posebno s obzirom na istrage napada na novinare, političko uplitanje i pritisak na javnu radioteleviziju RTCG. Javni dužnosnici trebali bi pružati primjer u stvaranju socijalnog okruženja pogodnog za slobodno i stručno izvještavanje. ZSO ponovno potiče crnogorske vlasti da brzo i temeljito istraže i stare i nedavne slučajeve nasilja nad novinarima (ponajviše protiv Olivere Lakić) kako bi identificirali i kazneno gonili stvarne počinitelje i one koji su u konačnici odgovorni za naređivanje napada te kako bi se olakšao rad *ad hoc* Komisije za praćenje istraga napada na novinare.

## Članovi i članice ZSO-a sa žaljenjem napominju da je prema Svjetskom indeksu slobode medija za 2020., koji objavljuju Reporteri bez granica[[13]](#footnote-13), sloboda medija u Crnoj Gori u padu, a Crna Gora je najlošije ocijenjena zemlja na zapadnom Balkanu. ZSO poziva Vladu da provede potrebne reforme i poduzme odlučne mjere za izgradnju i održavanje slobodnog i pluralističkog medijskog prostora te da osigura slobodne i poštene uvjete za siguran rad svih medijskih kuća i aktera. Naglašava potrebu za jačanjem slobode medija i slobode govora podržavanjem slobodnih i neovisnih medija te poučavanjem medijske pismenosti tako da građani mogu imati pristup činjenicama i vijestima te donositi informirane odluke o pitanjima koja utječu na njihov život.

## ZSO sa zadovoljstvom primjećuje da se Zakon o nevladinim organizacijama i dalje provodi. Izražava zadovoljstvo i zbog toga što se novoosnovani Savjet za saradnju organa državne uprave i nevladinih organizacija redovito sastajao prije pandemije bolesti COVID-19 i potiče novu crnogorsku Vladu da mu, s obzirom na važnost, dodatno poveća vidljivost. ZSO ponovno poziva Savjet da podrži usvajanje odluke o kriterijima i postupku dodjele državnih objekata i imovine organizacijama civilnog društva, kojom će se urediti modeli nefinancijske potpore organizacijama civilnog društva na nacionalnoj i lokalnoj razini. ZSO poziva i na primjereniju primjenu kriterija za izbor predstavnika nevladinih organizacija u radne skupine i tijela koje osnivaju državne institucije, i to posebice kad je riječ o stručnom iskustvu izabranih predstavnika, kako broj nevladinih organizacija koje kandidata podržavaju ne bi bio jedini kriterij.

## Članovi i članice ZSO-a traže brzo donošenje Nacionalne strategije stvaranja poticajnog okruženja za razvoj civilnog društva od 2021. do 2023., izražavajući nadu da će ona uključivati važne mjere i prijedloge koje su podnijele organizacije civilnog društva i tako postati istinski odraz njihovih potreba. Usto, traže da se što prije usvoji novo zakonodavstvo u području volontiranja.

## ZSO ponovno pozdravlja napore Kancelarije glavnog pregovarača u pogledu pokretanja savjetovanja s predstavnicima civilnog društva, imajući u vidu složenost postupka pregovora. Naglašava da bi to trebala biti savjetovanja u pravom smislu riječi, a ne samo formalno sudjelovanje organizacija civilnog društva u radnim skupinama.

## ZSO ponovno ističe da je jedna od najvažnijih obveza zemlje kandidatkinje da stvori okruženje koje organizacijama civilnog društva omogućuje istinsko sudjelovanje u potrebnim reformama, i to ne samo u postupcima u okviru pregovora, već i u svim postupcima kreiranja politika na svim razinama vlasti. Ponovo poziva na to da se za javna savjetovanja osigura duže razdoblje, da se primjedbe na nacrte zakona u većoj mjeri uzimaju u obzir i da se u vezi s njima poduzima više koraka. Nakon što se donese zakon, njegova se provedba mora na odgovarajući način pratiti i evaluirati uz znatno sudjelovanje civilnog društva. Članovi i članice ZSO-a izražavaju žaljenje što su neki važni zakoni nedavno usvojeni bez prethodnih savjetovanja sa zainteresiranim stranama ili bez javnih rasprava.

## ZSO poziva crnogorske oblikovatelje politika da ulože više napora u osmišljavanje boljeg sustava oblikovanja politika kada je riječ o zakonodavstvu koje utječe na poduzeća. Crnogorska poduzeća najviše ovise o javnim sredstvima (22 %), a gotovo svako deseto poduzeće iz Crne Gore za veliku većinu svoje prodaje ovisi o javnim nabavama. Članovi i članice ZSO-a izražavaju zabrinutost zbog toga što se udio poduzeća koja bi prijavila nezakonita djela nadležnim javnim tijelima u Crnoj Gori smanjio za 14 postotnih bodova (s 55 % u 2018. na 41 % ). Taj je trend popraćen gotovo razmjernim rastom broja ispitanika koji se zalažu za objavljivanje informacija široj javnosti (sa 17 % u 2018. na 31 %). ZSO smatra da digitalizacija javnih usluga predstavlja priliku da se većom transparentnošću i odgovornošću suzbije korupcija.

## ZSO poziva na priznavanje načela dostojanstvenog rada, koje se temelji na pisanim ugovorima, sigurnosti i pristojnoj i pravodobnoj plaći, te na pronalaženje odgovarajućih rješenja za probleme povezane s tržištem rada kao što je regulacija rada na daljinu (koja bi uključivala pravo na isključenje i prekovremeni rad) i neformalne ekonomije. ZSO poziva crnogorske vlasti da poduzmu potrebne mjere i uz aktivno uključivanje socijalnih partnera svojim građanima osiguraju pristojne radne uvjete u poslovnom okruženju u kojem nema korupcije, kao i višu razinu zaštite radnih mjesta, kako bi odgovorile na ključne izazove crnogorskog tržišta rada, najveći od kojih su aktualni trendovi odljeva mozgova i iseljavanja radne snage.

## ZSO prima na znanje visoku razinu neprijavljenog rada u državi i stoga poziva Vladu Crne Gore da, u suradnji sa socijalnim partnerima i drugim poslovnim udrugama te posredstvom nadležnih vlasti, pokrene sveobuhvatnu kampanju kako bi suzbila tu negativnu pojavu.

## Članovi i članice ZSO-a ponovno naglašavaju potrebu da crnogorske vlasti provode istinski, a ne samo formalni, trostrani socijalni dijalog sa Socijalnim savjetom i da se opsežnije i sustavnije savjetuju s organizacijama civilnog društva u svim fazama i u vezi sa svim relevantnim poglavljima pregovora o pristupanju EU-u. ZSO ukazuje drugim Vladinim ministarstvima na važnost pravodobnog i sustavnijeg uključivanja Socijalnog savjeta u pripremu zakonodavstva i mjera u vezi s ekonomskim i socijalnim statusom zaposlenika i poslodavaca, uključujući programe gospodarskih reformi te strategije i akcijske planove za njihovu provedbu.

## ZSO napominje da je u pogledu bilateralnog socijalnog dijaloga postignut ograničeni napredak. ZSO poziva Vladu Crne Gore da uvede posebne mehanizme kako bi pružila poticaje za poslodavce koji promiču kulturu socijalnog dijaloga i sklapaju kolektivne ugovore. Vlada putem svojih nadležnih tijela mora pronaći mehanizme kojima će suzbiti diskriminaciju sindikata i osigurati zaštitu zaposlenika koji koriste svoje pravo na sindikalno udruživanje zajamčeno Ustavom Crne Gore i međunarodnim pravnim aktima.

## ZSO naglašava da je važno pokrenuti postupak transformacije crnogorske Nacionalne Erasmus+ kancelarije u agenciju, a status Crne Gore unaprijediti u status zemlje partnera, čime će se organizacijama civilnog društva otvoriti brojne nove mogućnosti za dobivanje podrške od EU-a, posebice u području zapošljavanja i socijalne politike.

## ZSO nalaže svojim supredsjedateljima da ovu zajedničku deklaraciju proslijede Vijeću EU-a i Crne Gore za stabilizaciju i pridruživanje, Parlamentarnom odboru EU-a i Crne Gore za stabilizaciju i pridruživanje, Europskoj službi za vanjsko djelovanje (ESVD), Europskoj komisiji i Vladi Crne Gore.

\* \* \*

Ova zajednička deklaracija usvojena je konsenzusom.

Sljedeći sastanak ZSO-a održat će se u drugoj polovici 2021. Kao što je dogovoreno, ocjenjivanje poticajnog okruženja za civilno društvo i ispunjavanja kopenhaških političkih kriterija za pristupanje stalni su dio dnevnog reda sastanaka ZSO-a. Druge teme odredit će se u kasnijoj fazi.

\_\_\_\_\_\_\_\_\_\_\_\_\_

1. Provela ga je u studenom i prosincu 2020. agencija DeFacto u ime Delegacije Europske unije u Crnoj Gori. [↑](#footnote-ref-1)
2. [Provela ga je u kolovozu 2020. nevladina organizacija CEDEM](https://www.cedem.me/en/programmes/empirical-research/politacal-public-opinion/send/33-political-public-opinion/1976-political-public-opinion-poll-august-2020) [↑](#footnote-ref-2)
3. Crnogorski parlamentarni izbori 30. kolovoza 2020., Ograničena misija za promatranje izbora, završno izvješće, OESS, ODIHR, Varšava, 11. prosinca 2020., <https://www.osce.org/files/f/documents/5/2/473532.pdf> . [↑](#footnote-ref-3)
4. <https://www.coe.int/en/web/greco/evaluations/montenegro> [↑](#footnote-ref-4)
5. Unapređenje pristupnog procesa – Vjerodostojna perspektiva EU-a za zapadni Balkan, COM(2020) 57 final; Gospodarski i investicijski plan za zapadni Balkan, COM(2020) 641 final; Komunikacija o politici proširenja EU-a za 2020., COM(2020) 660 final. [↑](#footnote-ref-5)
6. Komorski investicioni forum zapadnog Balkana – trgovinske i industrijske komore Albanije, Bosne i Hercegovine, Kosova, Sjeverne Makedonije, Crne Gore i Srbije. [↑](#footnote-ref-6)
7. Poput istraživanja [Unije poslodavaca Crne Gore iz travnja 2020., provedenog u suradnji s Međunarodnom organizacijom rada i EBOR-om](http://poslodavci.org/site/assets/files/2908/upcg_uticaj_covid-19_istrazivanje_maj_2020.pdf) [↑](#footnote-ref-7)
8. Prema Uniji poslodavaca Crne Gore, glavna tri izazova s kojima se poduzeća suočavaju uslijed pandemije su: deficit obrtnog kapitala, nesposobnost poslovnih partnera da normalno posluju i mala potražnja za proizvodima/uslugama ili ograničenje poslovanja. [↑](#footnote-ref-8)
9. Istraživanje je u prosincu 2020. provela nevladina organizacija Udruženje mladih sa hendikepom Crne Gore. [↑](#footnote-ref-9)
10. U tom pogledu ZSO izražava zabrinutost što je samo nekoliko dana nakon što je započelo s provođenjem mjera suzbijanja, Vladino Nacionalno koordinaciono tijelo za zarazne bolesti na internetskim stranicama Vlade objavilo identitete osoba kojima je naređena obvezna 14-dnevna samoizolacija, čime je prekršilo odredbe Ustava i Zakona o zaštiti ličnih podataka. [↑](#footnote-ref-10)
11. Rok utvrđen Zakonom o radu za postizanje općeg kolektivnog ugovora bio je godinu dana od stupanja na snagu Zakona o radu, odnosno 7. siječnja 2021. Zbog pandemije bolesti COVID-19, rad trostrane radne skupine na općem kolektivnom ugovoru bio je otežan i pregovori su usporeni. [↑](#footnote-ref-11)
12. Izvor: Međunarodna organizacija rada. [↑](#footnote-ref-12)
13. <https://rsf.org/en/ranking> [↑](#footnote-ref-13)